b'\n_START_ARTICLE_\nUniunea Statal\xc4\x83 Rusia-Belarus\n_START_PARAGRAPH_\nUniunea Statal\xc4\x83 Rusia-Belarus (\xc3\xaen rus\xc4\x83 \xd0\xa1\xd0\xbe\xd1\x8e\xd0\xb7\xd0\xbd\xd0\xbe\xd0\xb5 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xbe, \xc3\xaen belarus\xc4\x83 \xd0\xa1\xd0\xb0\xd1\x8e\xd0\xb7\xd0\xbd\xd0\xb0\xd1\x8f \xd0\xb4\xd0\xb7\xd1\x8f\xd1\x80\xd0\xb6\xd0\xb0\xd0\xb2\xd0\xb0) este o organiza\xc8\x9bie interna\xc8\x9bional\xc4\x83 format\xc4\x83 prin asocierea a dou\xc4\x83 tratate: Tratatul Uniunii Bielorusiei \xc8\x99i Rusiei (semnat la Minsk pe 2 aprilie 1997) \xc8\x99i Tratatul Uniunii Slave (semnat la Moscova pe 8 decembrie 1999). _NEWLINE_Uniunea Statal\xc4\x83 Rusia-Belarus, pe scurt Uniunea Rusia-Belarus, nu este membr\xc4\x83 a Organiza\xc8\x9biei Na\xc8\x9biunilor Unite iar statele ce o compun \xc3\xae\xc8\x99i conserv\xc4\x83 integral suveranitatea.\n_START_SECTION_\n\xc3\x8enfiin\xc8\x9barea\n_START_PARAGRAPH_\nIni\xc8\x9bial, Comunitatea Rusiei \xc8\x99i Belarusului s-a \xc3\xaenfiin\xc8\x9bat la 2 aprilie 1996. Baza uniunii a fost \xc3\xaent\xc4\x83rit\xc4\x83 un an mai t\xc3\xa2rziu, la 2 aprilie 1997, cu semnarea \xe2\x80\x9etratatului de uniune \xc3\xaentre Belarus \xc8\x99i Rusia\xe2\x80\x9d, moment \xc3\xaen care uniunea a fost denumit\xc4\x83 Uniunea \xc3\xaentre Belarus \xc8\x99i Rusia. Alte c\xc3\xa2teva acorduri s-au semnat la 25 decembrie 1998, cu inten\xc8\x9bia de a m\xc4\x83ri gradul de integrare politic\xc4\x83, economic\xc4\x83 \xc8\x99i social\xc4\x83._NEWLINE_Natura entit\xc4\x83\xc8\x9bii politice originare a r\xc4\x83mas, \xc3\xaens\xc4\x83, extrem de vag\xc4\x83. Sub presiunea adversarilor s\xc4\x83i politici, care sus\xc8\x9bineau unirea celor dou\xc4\x83 \xc8\x9b\xc4\x83ri \xc8\x99i sub cea a pre\xc8\x99edintelui Belarusului Alexandr Luka\xc8\x99enko, care \xc3\xaencerca s\xc4\x83 lege economia deosebit de slab\xc4\x83 a \xc8\x9b\xc4\x83rii sale de cea a Rusiei, pre\xc8\x99edintele rus de atunci, Boris El\xc8\x9bin, a ini\xc8\x9biat \xc3\xaenfiin\xc8\x9barea uniunii \xc3\xaen scopul de a armoniza diferen\xc8\x9bele politice \xc8\x99i economice \xc3\xaentre cele dou\xc4\x83 \xc8\x9b\xc4\x83ri. O propunere similar\xc4\x83 fusese avansat\xc4\x83 de pre\xc8\x99edintele kazah Nursultan Nazarbayev \xc3\xaen 1994, \xc3\xaen ideea unei \xe2\x80\x9eUniuni Eurasiatice\xe2\x80\x9d, dar aceast\xc4\x83 propunere nu a fost niciodat\xc4\x83 adoptat\xc4\x83 sau analizat\xc4\x83 serios. Tratatul de \xc3\x8enfiin\xc8\x9bare a Uniunii Statale a Rusiei \xc8\x99i Belarusului a fost semnat la 8 decembrie 1999. Inten\xc8\x9bia a fost aceea de a realiza o federa\xc8\x9bie similar\xc4\x83 Uniunii Sovietice, cu un singur pre\xc8\x99edinte, parlament, drapel, stem\xc4\x83, imn, constitu\xc8\x9bie, armat\xc4\x83, cet\xc4\x83\xc8\x9benie, moned\xc4\x83 etc. Uniunea a fost ratificat\xc4\x83 de Duma de Stat a Rusiei la 22 decembrie 1999 \xc8\x99i de Adunarea Na\xc8\x9bional\xc4\x83 a Belarusului la 26 ianuarie 2000, dat\xc4\x83 la care tratatul a intrat oficial \xc3\xaen vigoare.\n_START_SECTION_\nAderarea altor \xc8\x9b\xc4\x83ri\n_START_PARAGRAPH_\n\xc8\x98i Serbia a anun\xc8\x9bat inten\xc8\x9bia de a adera la aceast\xc4\x83 uniune \xc3\xaen 1999; \xc3\xaen 2007, premierul Tomislav Nikoli\xc4\x87 a reiterat aceast\xc4\x83 dorin\xc8\x9b\xc4\x83, dar de atunci Serbia nu a mai f\xc4\x83cut niciun pas \xc3\xaen vederea ader\xc4\x83rii, \xc8\x99i \xc8\x99i-a depus \xc3\xaen schimb oficial candidatura pentru aderarea la Uniunea European\xc4\x83. Similar, pre\xc8\x99edintele Vladimir Voronin al Republicii Moldova \xc8\x99i-a exprimat inten\xc8\x9bia de a adera, dar din 2009 \xc3\xaen aceast\xc4\x83 \xc8\x9bar\xc4\x83 a venit la putere o coali\xc8\x9bie de partide ce sus\xc8\x9bin integrarea \xc3\xaen UE._NEWLINE_Dou\xc4\x83 state cu o recunoa\xc8\x99tere limitat\xc4\x83 pe plan interna\xc8\x9bional (recunoscute doar de Rusia, Nicaragua, Venezuela \xc8\x99i Nauru), Osetia de Sud \xc8\x99i Abhazia, au statut de observator la lucr\xc4\x83rile parlamentare, \xc3\xaencep\xc3\xa2nd cu 2008.'